ANEXA VIII

Dezvoltarea rurală (menţionată la articolul 34 din protocol)

SECŢIUNEA I:

MĂSURI TEMPORARE SUPLIMENTARE PRIVIND DEZVOLTAREA RURALĂ PENTRU BULGARIA ŞI ROMÂNIA

A. Sprijinul pentru fermele de semi-subzistenţă aflate în curs de restructurare

(1) Sprijinul pentru fermele de semi-subzistenţă aflate în curs de restructurare contribuie la următoarele obiective:

(a) facilitarea rezolvării problemelor legate de tranziţie în mediul rural, având în vedere că sectorul agricol şi economia rurală din Bulgaria şi România sunt expuse presiunii concurenţiale a pieţei unice;

(b) facilitarea şi încurajarea restructurării fermelor care nu sunt încă viabile din punct de vedere economic.

În sensul prezentei anexe, prin "ferme de semi-subzistenţă" se înţelege fermele care produc în primul rând pentru consumul propriu, dar care comercializează de asemenea o parte a producţiei proprii.

(2) Pentru a beneficia de sprijin, fermierul trebuie să prezinte un plan de afaceri care:

(a) să demonstreze viabilitatea economică viitoare a fermei;

(b) să cuprindă detalii privitoare la necesarul de investiţii;

(c) să descrie etape şi obiective specifice.

(3) Conformitatea cu planul de afaceri menţionat la punctul (2) este reanalizată după un termen de trei ani. În cazul în care obiectivele intermediare cuprinse în plan nu au fost îndeplinite la data reanalizării, nu se acordă nici un sprijin suplimentar, însă beneficiarii nu vor fi obligaţi la restituirea sumelor deja primite.

(4) Sprijinul se plăteşte anual sub forma unui ajutor forfetar care nu poate depăşi plafonul de eligibilitate prevăzut la secţiunea I G şi nu poate fi acordat pentru un termen mai mare de cinci ani.

B. Grupurile de producători

(1) Se acordă sprijin forfetar în scopul facilitării constituirii şi administrării grupurilor de producători, ale căror obiective sunt:

(a) adaptarea producţiei producătorilor membri ai grupului la cerinţele pieţei;

(b) introducerea în comun a mărfurilor pe piaţă, inclusiv pregătirea în vederea vânzării, centralizarea vânzărilor şi aprovizionarea angrosiştilor, precum şi

(c) stabilirea de norme comune privind informarea asupra producţiei, şi în special cu privire la recoltări şi la disponibilităţi.

(2) Sprijinul se acordă numai grupurilor de producători care sunt recunoscuţi oficial de autorităţile competente din Bulgaria şi din România între data aderării şi 31 decembrie 2009, în temeiul dreptului intern sau al celui comunitar.

(3) Sprijinul se acordă în tranşe anuale pentru primii cinci ani de la data la care grupul de producători în cauză a fost recunoscut. Acest sprijin este calculat pe baza producţiei grupului, comercializate anual, şi nu va putea depăşi:

(a) 5 %, 5 %, 4 %, 3 % şi 2 % din valoarea producţiei comercializate, în cazul în care aceasta este de cel mult 1000000 EUR în fiecare dintre cei cinci ani şi

(b) 2,5 %, 2,5 %, 2,0 %, 1,5 % şi 1,5 % din valoarea producţiei comercializate în cazul în care aceasta depăşeşte 1000000 EUR în fiecare dintre cei cinci ani.

În orice caz, sprijinul nu poate depăşi plafoanele de eligibilitate prevăzute la secţiunea I G.

C. Măsurile de tipul "Leader +"

(1) Se poate acorda sprijin pentru măsurile care urmăresc dobândirea de aptitudini în scopul pregătirii comunităţilor rurale pentru conceperea şi punerea în aplicare a unor strategii locale de dezvoltare rurală.

Aceste măsuri pot include în special:

(a) sprijin tehnic pentru studii privind zona locală, precum şi pentru analiza teritorială, cu luarea în considerare a dorinţelor exprimate de populaţia în cauză;

(b) informarea şi pregătirea populaţiei în vederea participării active la procesul de dezvoltare;

(c) formarea de parteneriate reprezentative pentru dezvoltare locală;

(d) elaborarea de strategii de dezvoltare integrate;

(e) finanţarea cercetării şi elaborarea de cereri de sprijin.

(2) Se poate acorda sprijin pentru adoptarea de strategii-pilot integrate de dezvoltare rurală teritorială, elaborate de grupuri de acţiune locale în conformitate cu principiile stabilite la punctele (12), (14) şi (16) din Comunicarea Comisiei către statele membre din 14 aprilie 2000 privind orientările iniţiativei Comunităţii pentru dezvoltarea rurală ("Leader +") [1] . Acest sprijin este limitat la regiunile în care există deja capacitate administrativă şi experienţă suficiente în abordări specifice dezvoltării rurale locale.

(3) Grupurile locale de acţiune menţionate la punctul (2) pot fi eligibile pentru a participa la acţiuni de cooperare teritorială la nivel naţional şi transnaţional, în conformitate cu principiile stabilite la punctele (15)-(18) din Comunicarea Comisiei menţionată la punctul (2).

(4) Bulgariei şi României, precum şi grupurilor de acţiune locale li se permite accesul la Observatorul zonelor rurale prevăzut la punctul (23) din Comunicarea Comisiei menţionată la punctul (2).

D. Serviciile de consultanţă agricolă şi informare publică

Se acordă sprijin pentru prestarea de servicii de consultanţă agricolă şi informare publică pentru ferme.

E. Suplimente la plăţi directe

(1) Se poate acorda sprijin agricultorilor eligibili pentru plăţi directe suplimentare sau ajutoare acordate la nivel naţional în conformitate cu articolul 143c din Regulamentul (CE) nr. 1782/2003 [2] .

(2) Sprijinul acordat unui fermier pentru anii 2007, 2008 şi 2009 nu poate depăşi diferenţa dintre:

(a) nivelul plăţilor directe aplicabil în Bulgaria sau România pentru anul în cauză în conformitate cu articolul 143a din Regulamentul (CE) nr. 1782/2003 şi

(b) 40 % din nivelul plăţilor directe aplicabil în Comunitate, în compunerea sa de la data de 30 aprilie 2004, pentru anul în cauză.

(3) Contribuţia Comunităţii la sprijinul acordat, în conformitate cu prezenta subsecţiune E, în Bulgaria sau România pentru fiecare dintre anii 2007, 2008 şi 2009 nu poate depăşi 20 % din respectiva sa alocare anuală. Cu toate acestea, Bulgaria sau România poate decide să substituie această rată anuală de 20 % cu următoarele rate: 25 % pentru 2007, 20 % pentru 2008 şi 15 % pentru 2009.

(4) Sprijinul acordat unui agricultor, în conformitate cu prezenta subsecţiune E, este calificat drept plată directă sau ajutor naţional suplimentar, după caz, în scopul aplicării nivelurilor maxime stabilite la articolul 143c alineatul (2a) din Regulamentul (CE) nr. 1782/2003.

F. Asistenţa tehnică

(1) Se poate acorda sprijin pentru măsurile de pregătire, monitorizare, evaluare şi control necesare punerii în aplicare a documentelor de programare privind dezvoltarea rurală.

(2) Măsurile menţionate la punctul (1) trebuie să cuprindă în special:

(a) studii;

(b) măsuri de asistenţă tehnică şi schimbul de experienţă şi de informaţii destinate partenerilor, beneficiarilor şi publicului larg;

(c) instalarea, operarea şi interconectarea sistemelor informatizate de management, monitorizare şi evaluare;

(d) îmbunătăţirea metodelor de evaluare şi schimbul de informaţii privind cele mai bune practici în acest domeniu.

G. Tabelul sumelor pentru măsurile suplimentare temporare pentru dezvoltarea rurală a Bulgariei şi României

Măsura | EUR | |

Ferme de semi-subzistenţă | 1000 | fermă/an |

Grupuri de producători | 100000 | În primul an |

| 100000 | În al doilea an |

| 80000 | În al treilea an |

| 60000 | În al patrulea an |

| 50000 | În al cincilea an |

SECŢIUNEA II:

DISPOZIŢII SPECIALE PRIVIND SPRIJINUL PENTRU INVESTIŢII ÎN BULGARIA ŞI ROMÂNIA

(1) Sprijinul pentru investiţii destinat exploataţiilor agricole în conformitate cu regulamentele privind dezvoltarea rurală, în vigoare la data aderării, se acordă exploataţiilor agricole a căror viabilitate economică la data dării în folosinţă a investiţiei poate fi demonstrată.

(2) Volumul total al sprijinului pentru investiţii în exploataţii agricole, exprimat ca procent din volumul investiţiilor eligibile, este limitat fie la o valoare maximă de 50 % şi, în zonele defavorizate, de 60 %, fie la procentele stabilite prin regulamentele privind dezvoltarea rurală, în vigoare la data aderării, oricare dintre acestea este mai mare. În cazul în care investiţiile sunt efectuate de fermierii tineri, astfel cum sunt definiţi prin regulamentele privind dezvoltarea rurală, în vigoare la data aderării, aceste procente pot atinge fie o valoare maximă de 55 % şi, în zonele defavorizate, de 65 %, fie procentele stabilite prin regulamentele privind dezvoltarea rurală, în vigoare la data aderării, oricare dintre acestea este mai mare.

(3) Sprijinul pentru investiţiile pentru îmbunătăţirea prelucrării şi comercializării produselor agricole în conformitate cu regulamentele privind dezvoltarea rurală, în vigoare la data aderării, se acordă întreprinderilor care au beneficiat de o perioadă de tranziţie după aderare în vederea îndeplinirii standardelor minime privind mediul, igiena şi bunăstarea animalelor. În acest caz, întreprinderea în cauză se conformează standardelor specifice până la încheierea perioadei de tranziţie respective sau a perioadei de investiţie, oricare dintre acestea se desfăşoară mai întâi.

SECŢIUNEA III:

DISPOZIŢII SPECIALE PRIVIND SPRIJINUL PENTRU PENSIONAREA ANTICIPATĂ ÎN BULGARIA

(1) Fermierii din Bulgaria cărora le-a fost alocată o cotă de lapte sunt eligibili pentru schema de pensionare anticipată, cu condiţia ca aceştia să nu fi depăşit vârsta de 70 ani la data opţiunii.

(2) Volumul sprijinului depinde de plafoanele maxime prevăzute de regulamentele privind dezvoltarea rurală, în vigoare la data aderării, şi este calculat în raport cu mărimea cotei de lapte şi cu întreaga activitate agricolă a exploataţiei.

(3) Cotele de lapte alocate unui fermier care optează pentru pensionarea anticipată se returnează la rezerva naţională de cote de lapte fără plata vreunei despăgubiri suplimentare.

SECŢIUNEA IV:

DISPOZIŢII FINANCIARE SPECIALE PRIVIND BULGARIA ŞI ROMÂNIA PENTRU PERIOADA 2007-2013

(1) Pentru perioada de programare 2007‐2013, sprijinul Comunităţii acordat în Bulgaria şi România pentru ansamblul măsurilor de dezvoltare rurală este pus în aplicare în conformitate cu principiile prevăzute la articolele 31 şi 32 din Regulamentul (CE) nr. 1260/1999 al Consiliului din 21 iunie 1999 de stabilire a dispoziţiilor generale privind Fondurile Structurale [3].

(2) În zonele corespunzătoare Obiectivului 1, contribuţia financiară a Comunităţii poate ajunge la 85 % pentru măsurile agro-ecologice şi privind bunăstarea animalelor, respectiv la 80 % pentru alte măsuri, sau la nivelul procentelor prevăzute de regulamentele privind dezvoltarea rurală, în vigoare la data aderării, oricare dintre acestea este mai mare.

[1] JO C 139, 18.5.2000, p. 5.

[2] Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune şi de stabilire a anumitor scheme de sprijin pentru agricultori şi de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 şi (CE) nr. 2529/2001 (JO L 270, 21.10.2003, p. 1), regulament adaptat prin Decizia 2004/281/CE a Consiliului (JO L 93, 30.3.2004, p. 1) şi astfel cum a fost modificat ultima dată prin Regulamentul (CE) nr. 864/2004 din 29.4.2004 (JO L 161, 30.4.2004, p. 48).

[3] JO L 161, 26.6.1999, p. 1, regulament astfel cum a fost modificat ultima dată prin Actul de aderare din 2003 (JO L 236, 23.9.2003, p. 33).

--------------------------------------------------